b'\n_START_ARTICLE_\nKu Klux Klan\n_START_PARAGRAPH_\nKu Klux Klan, ofte forkortet KKK og tidvis omtalt som \xc2\xabKlanen\xc2\xbb, er navnet p\xc3\xa5 tre s\xc3\xa6rskilte tidligere og n\xc3\xa5tidige h\xc3\xb8yreekstreme organisasjoner i USA, som har bekjent seg til ekstreme holdninger knyttet til s\xc3\xa5kalt hvitt overherred\xc3\xb8mme, hvit nasjonalisme og anti-immigrasjon. Den n\xc3\xa5tidige manifestasjonen av KKK best\xc3\xa5r av forskjellige splittede grupperinger og er ansett for \xc3\xa5 v\xc3\xa6re en hatgruppe. _NEWLINE_Opprinnelig var KKK en amerikansk protestantisk rasistisk terroristorganisasjon som ble grunnlagt av s\xc3\xb8rstatsveteraner i 1865, men denne gikk i oppl\xc3\xb8sning p\xc3\xa5 1870-tallet. De kjente kostymene bestod av kapper, masker og en spiss, konisk hatt som likner de katolske capirotene i Spania. Det opprinnelige KKK motarbeidet reformer som ble p\xc3\xa5lagt s\xc3\xb8rstatene ang\xc3\xa5ende behandlingen av tidligere slaver. Det andre KKK blomstret over hele USA p\xc3\xa5 begynnelsen og midten av 1920-tallet og overtok kostymene og kodeordene brukt av den f\xc3\xb8rste klanen, dessuten innf\xc3\xb8rte de brenning av kors som skremselspropaganda. Det tredje KKK oppstod etter den annen verdenskrig. Det f\xc3\xb8rste og det tredje KKK hadde veletablerte tradisjoner innenfor terroristisk virksomhet, men historikere er uenige i hvilken grad dette gjaldt det andre KKK.\n_START_SECTION_\nDet f\xc3\xb8rste KKK\n_START_PARAGRAPH_\nDet f\xc3\xb8rste KKK ble grunnlagt i 1866 i Pulaski, Tennessee av veteraner fra konf\xc3\xb8derasjons h\xc3\xa6r. De tok navnet fra det greske ordet kuklos, som betyr krets eller sirkel for \xc3\xa5 understreke at dette var en \xc2\xabbr\xc3\xb8drekrets\xc2\xbb. _NEWLINE_Selv om organisasjonen aldri hadde en organisasjonsstruktur over det lokale niv\xc3\xa5et tok lignende grupper andre steder i Sydstatene samme navn og metoder. Klan-grupperinger spredde seg over Sydstatene som en oppr\xc3\xb8rsk bevegelse gjennom rekonstruksjons\xc3\xa6raen. Som en hemmelig vigilantegruppe fokuserte Klanen sitt raseri mot radikale republikanere og s\xc3\xb8kte \xc3\xa5 gjenopprette det hvite overherred\xc3\xb8mmet ved trusler og vold, noe som innbefattet mord mot svarte borgere og mot hvite republikanere. I 1870 og 1871 vedtok den f\xc3\xb8derale regjeringen Force-lovene som ble brukt for \xc3\xa5 forf\xc3\xb8lge Klanen. Dette f\xc3\xb8rte til at Klanen fikk problemer og organisasjonen gikk under. Imidlertid, i 1874 og senere startet nye paramilit\xc3\xa6re organisasjoner som The White League og The Red Shirts nye voldsaksjoner for \xc3\xa5 hindre at folk stemte p\xc3\xa5 republikanere og for \xc3\xa5 f\xc3\xa5 republikanere ut av embeter. Dette bidrog til at hvite konservative demokrater gjenvant politisk makt i alle sydstater i \xc3\xa5rene f\xc3\xb8r 1877.\n_START_SECTION_\nDet andre KKK\n_START_PARAGRAPH_\nKu Klux Klan gjenoppstod i Georgia i 1915. Grunnleggeren var William J. Simmons, og det er dette Ku Klux Klan som i de neste \xc3\xa5rene ble en stor rasistisk organisasjon med ca. 6 millioner medlemmer p\xc3\xa5 sitt h\xc3\xb8yeste p\xc3\xa5 1920-tallet. Form\xc3\xa5let n\xc3\xa5 var \xc3\xa5 hindre \xc3\xb8kningen av katolikker, j\xc3\xb8der, afro-amerikanere og andre innvandrere i USA. Klanen gikk ogs\xc3\xa5 sterkt inn for innf\xc3\xb8ringen av \xc2\xabThe Volstead Act\xc2\xbb i USA. Klanen rekrutterte demokratiske og, om i mindre grad republikanske medlemmer fra hele USA, og klanen stod sterkest i midtvesten da den n\xc3\xa5dde toppen av popularitetsb\xc3\xb8lgen. Dette i motsetning til den f\xc3\xb8rste klanen, som var et demokratisk s\xc3\xb8rstatsfenomen._NEWLINE_P\xc3\xa5 denne tiden hadde KKK stor innflytelse i politikken, og da spesielt i demokratiske kretser. Mange fremtredende politikere var medlemmer. Populariteten falt f\xc3\xb8r og under depresjonen, og organisasjonen ble oppl\xc3\xb8st under 2. verdenskrig av James Colescott.\n_START_SECTION_\nDet tredje KKK\n_START_PARAGRAPH_\nNavnet Ku Klux Klan ble etter dette et navn tatt i bruk av forskjellige uavhengige grupper som kjempet mot Civil Rights Act p\xc3\xa5 1960-tallet. Hatet mot katolikker har gradvis avtatt, og det finnes idag egne katolske klangrupperinger. Katolikker som g\xc3\xa5r inn i Ku Klux Klan blir dog automatisk ekskommunisert fra den katolske kirke ettersom klanen er definert i katolsk kirkerett som en organisasjon som motarbeider kirken. I dag er navnet Ku Klux Klan for de aller fleste ensbetydende med hat og intoleranse, men enkelte sm\xc3\xa5 grupperinger tar det fortsatt i bruk.'